Steeds meer vrae as antwoorde oor e-tolDie drukgroep Outa betoog teen die e-tolsteslsel. (Foto: Outa) Die Organisasie teen Belastingmisbruik (Outa) is bekommerd oor die regering se skynbare onvermoë om die skrap van die gehate e-tolstelsel te finaliseer. Outa sê die regering is kwansuis steeds besig om met tegnici van Sanral se onderhandel oor hoe die skuld vir die omstrede tolprojek gedelg moet word, maar kan nie behoorlike antwoorde verskaf oor wat presies nog moet gebeur voordat die projek finaal geskrap kan word nie. Sanral het die spertyd van 31 Desember om die gewraakte stelsel te skrap, gemis. Panyaza Lesufi, premier van Gauteng, het Saterdag gesê weens die behoefte om sleutelkomponente van die memorandum van verstandhouding tussen die nasionale regering en die provinsiale regering te finaliseer, sal die saak in die nuwe jaar finaal afgehandel word. Outa wil egter weet hoekom die Gautengse regering enigsins moet help om die skuld te delg, as die skuld in die eerste plek deur nasionale owerhede soos die tesourie en departement van vervoer in 2008 aangegaan is. Die organisasie wys daarop dat slegs R21 miljard van die R43 miljard-lening wat die tesourie destyds goedgekeur het, bedoel was vir die Gautengse snelwegverbeteringsprojek (GFIP) en die provinsie behoort dus slegs vir 30% hiervan (R6,3 miljard) aanspreeklik gehou te word. “Ons eis sekerheid oor presies waarvan die Gautengse regering 30% moet vereffen en hoe hierdie bedrag bereken is.” Outa is ook bekommerd dat die bykomende belasting wat moontlik van inwoners gehef sal word om die skuld te help delg, dit selfs meer onbekostigbaar sal maak om in Gauteng te woon en werk. “Lesufi het boonop aangedui dat motoriste wat wel e-tol betaal het, moontlik hulle geld gaan terugkry. Dit is egter verwarrend dat die Gautengse premier die stelling maak, aangesien dit Sanral is wat motoriste belas en die geld ingevorder het. Sanral behoort ŉ omvattende verduideliking te gee oor watter geld terugbetaal gaan word en hoe dit gaan geskied.”